Cristian Fabbiani, fost atacant la CFR Cluj, în urmă cu 15 ani, este acum antrenor la Deportivo Riestra, o echipă mică dintr-o suburbie a capitalei Buenos Aires, care se zbate să rămână în prima divizie a Argentinei, printre granzii River Plate, Boca Juniors, Independiente Buenos Aires, San Lorenzo și alte echipe cu nume.
Echipa lui Fabbiani, poreclit Ogro (Căpcăunul), a fost acuzată că face anti-joc, evoluând exclusiv la rezultat. Antrenorul de 40 de ani a stat de vorbă cu Olé, principalul ziar de sport din Argentina, și a acordat un amplu interviu, în care și-a spus părerea despre criticile aduse de alți antrenori pentru modul în care abordează jocul.
Sub comanda lui, Riestra a obținut trei succese și trei egaluri, în 11 meciuri, și are o victorie istorică împotriva lui Independiente Buenos Aires, cea mai mare victorie din istoria clubului. „Riestra va fi o echipă enervantă pentru toți rivalii, nimeni nu ne-a dat nimic pe gratis”, a dezvăluit fostul atacant, contracarând acuzațiile de anti-joc.
„Nu avem nimic de prisos, suntem o echipă modestă care concurează cu jucători care au jucat la toate nivelurile. Adversarii s-au plâns și de teren. Nu-mi place ca ei să ne încurce munca, pentru că noi ne trezim la ora cinci dimineața pentru a ne pregăti meciurile”, a mai spus el.
Faptul că și fostul internațional Carlos Tevez a criticat jocul echipei lui Fabbiani, a stârnit reacția acestuia.
„Antrenorii nu ne prețuiesc. Nu o iau împotriva mea, ci împotriva clubului. Noi ne asigurăm că meciurile se joacă așa cum vrem noi să se joace. Cel care trebuie să își facă griji este antrenorul adversarului, nu eu. Sunt fericit pentru că imaginea clubului s-a schimbat și că adversarii își dau seama că nimeni nu ne-a dat nimic gratis. Mulți se așteptau să fim o echipă care doar va pierde. Am jucat împotriva unor echipe mari și am avut prestații bune”.
Fabbiani a fost antrenor la Riestra și în liga a doua și dezvăluie ce s-a schimbat la echipă, după promovarea în prima divizie. „Se vede cum a crescut clubul. Băieții sunt foarte profesioniști și nu cred că există un club în fotbalul argentinian care să aibă ambiția pe care o avem noi aici”.
El a dezvăluit și filozofia sa de antrenor și cum gestionează relația cu fotbaliștii. „Nu le vând nimic din ceea ce nu le pot da, fac lucrurile bune pe care le-am învățat și nu pe cele rele. Jucătorii sunt ageri și își dau seama când sunt mințiți. Trebuie să dai mai multă importanță înlocuitorilor decât titularilor, eu mă concentrez să le dau totul înlocuitorilor pentru că asta te face să ai un grup puternic. Noi, antrenorii, suntem ca jucătorii, pe măsură ce trec meciurile crești.
Fotbalul este schimbător și cu instrumentele pe care le avem totul este mai ușor. Eu mă consider un manager de meci, deși lucrăm mult înainte de meci, cheia este să rezolvăm lucrurile în timpul meciurilor. Antrenorii buni sunt cei care fac mutări bune în momentul jocului. Sunt tânăr, dar sunt de modă veche. Nu trebuie să vorbești elevat, din cărți, cu puțin se înțelege și mesajul trece mai repede. Astăzi, cine are un discurs bun poate fi antrenor, dar cred că sunt prea mulți antrenori care nu au jucat fotbal și de aceea, când barca se clatină, le este greu”
Întrebat cum se descurcă cu statisticile și tehnologia din fotbal, Fabbiani a răspuns: ”În realitate, ceea ce trebuie să privești este cum aleargă jucătorii, nu numărul de kilometri. Eu mă uit la semnificația statisticilor”.
Cristian Fabbiani se consideră un caz fericit în fotbal, deoarece nu are presiunea rivalilor săi, deoarece este la o echipă mică. „Problema este că noi, antrenorii, suntem supuși unei mari presiuni. Din fericire, la Riestra nu se întâmplă acest lucru și pot lucra cu liniște. Dar la alte echipe există o presiune atât de mare încât dacă pierzi două sau trei meciuri, ești eliminat din circuit”.
Fostul atacant de la CFR Cluj se declară în continuare un suporter fanatic al multiplei campioane River Plate și îl susține necondiționat pe Martin Demichelis, care este antrenorul echipei.
„Aș vrea ca ceea ce i se întâmplă lui Demichelis să mi se întâmple și mie. A venit după Gallardo, a câștigat două campionate, acum participă în Copa Libertadores. Îl susțin până la moarte pentru că este un proces și se descurcă bine. Sunt surprins de critici, pentru că este o persoană foarte pregătită. Criticile sunt însă din exterior spre interior, nu vin din interior. E criticat că joacă X și nu joacă Y, dar ca antrenor trebuie să amesteci și să potrivești. Suporterii trebuie să îl respecte pe antrenor”.
Cristian Fabbiani a fost primul mare transfer făcut în fotbalul românesc. În 2007, CFR Cluj a plătit două milioane de euro pentru el celor de la Lanus, echipă care era în prima ligă din Argentina. La vremea respectivă, suma a fost considerată exorbitantă, dar Fabbiani a avut un sezon excelent la CFR, marcând 12 goluri în 29 de meciuri și a ieșit campion al României, fiind golgheterul echipei.
Ulterior, el n-a mai repetat evoluțiile bune și a dezamăgit, drept pentru care a fost împrumutat în țara natală. Și-a încheiat cariera de fotbalist în 2020, după ce în ultimii ani a jucat la echipe mărunte din Argentina.